കണ്ണൂരില് 11 വയസ്സുകാരി മരിച്ച സംഭവം കുടുംബത്തിലെ മൂന്ന് ദുരൂഹ മരണത്തെപ്പറ്റി അന്വേഷണം കണ്ണൂര്: നാലുവയലില് ചികിത്സ കിട്ടാതെ 11 വയസ്സുകാരി മരിച്ച സംഭവത്തില് കുട്ടിയുടെ കുടുംബത്തില് ഇതിനു മുന്പ് നടന്ന മൂന്നു മരണങ്ങളെക്കുറിച്ച് പൊലീസ് അന്വേഷണം. സംഭവത്തില് കുട്ടിയുടെ പിതാവ് അബ്ദുല് സത്താറിനെയും മന്ത്രവാദം നടത്തിയ ബന്ധു ഉവൈസിനെയും അറസ്റ്റ് ചെയ്തിരുന്നു. പനി ബാധിച്ച എം.എ.ഫാത്തിമയെ ചികിത്സിക്കാതെ മന്ത്രവാദം നടത്തുകയായിരുന്നു. മനഃപ്പൂര്വമല്ലാത്ത നരഹത്യക്കുറ്റമാണ് മന്ത്രവാദിക്കെതിരെ ചുമത്തിയിരിക്കുന്നത്. രക്ഷിതാവ് എന്ന നിലയിലുള്ള ഉത്തരവാദിത്വങ്ങള് പാലിക്കാത്തതിനാല് ജുവനൈല് ജസ്റ്റിസ് ആക്ട് പ്രകാരമാണ് പെണ്കുട്ടിയുടെ പിതാവ് സത്താറിനെ അറസ്റ്റ് ചെയ്തത്. മരിച്ച പെണ്കുട്ടിയുടെ പിതൃസഹോദരന്റെ പരാതിയിലാണ് പൊലീസ് കേസെടുത്തത്. മന്ത്രവാദിക്കെതിരെ ഇയാളുടെ ബന്ധു തന്നെ പൊലീസിന് മൊഴി നല്കിയിട്ടുണ്ട്.